Diari Oficial de la Generalitat Valenciana


Sumari del DOGV 6720, del 23-02-2012 (2012/1823)

ORDE 5/2012, de 8 de febrer, de la Conselleria de Presidència, per la qual es convoquen subvencions destinades a les xicotetes i mitjanes empreses del sector audiovisual de la Comunitat Valenciana per a la producció de programes seriats de televisió per a l'exercici 2012 i se n'aproven les bases reguladores.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6720

Data del DOGV
:   23-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/1823


Data del document
:   08-02-2012

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública

ORDE 5/2012, de 8 de febrer, de la Conselleria de Presidència, per la qual es convoquen subvencions destinades a les xicotetes i mitjanes empreses del sector audiovisual de la Comunitat Valenciana per a la producció de programes seriats de televisió per a l'exercici 2012 i se n'aproven les bases reguladores. [2012/1823]
La Llei 1/2006, de 19 d'abril, de la Generalitat, del Sector Audiovisual (DOCV núm. 5243 de 21.04.2006), establix en el títol III determinades mesures de foment del sector audiovisual, que regulen les subvencions públiques dirigides a enfortir-lo. Així, l'article 8 establix que les subvencions de la Generalitat per a la promoció i foment del sector audiovisual i de les obres audiovisuals i cinematogràfiques valencianes seran establides pel departament competent en matèria audiovisual dins dels límits pressupostaris aprovats en cada exercici, i es fixaran els requisits per a l'obtenció de les ajudes en la corresponent convocatòria.
La Generalitat considera prioritari donar suport al sector audiovisual de la nostra Comunitat, a fi de potenciar una indústria audiovisual pròpia que esdevinga un jaciment d'ocupació per als professionals del sector i que, alhora, contribuïsca decisivament a la promoció de la Comunitat Valenciana.
Per tot això, mitjançant esta convocatòria es pretén fomentar i donar suport al sector audiovisual valencià a través de la subvenció de programes de televisió que tinguen com a objecte la difusió de les qüestions d'interés general relatives a l'educació, sanitat, transport i comunicacions, ocupació i processos d'innovació, cohesió territorial de la Comunitat Valenciana, joventut, i qualsevol altra temàtica que tinga un interés rellevant en l'àmbit social.
Amb esta finalitat i, a fi de promoure un major desenrotllament del sector de la producció audiovisual, la Conselleria de Presidència, a l'empara de les competències que té en matèria de televisió i continguts, de conformitat amb el que disposa l'article 3 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, creu oportú regular el règim general de les ajudes a què poden accedir les empreses del sector audiovisual de la Comunitat Valenciana per a la realització de programes seriats de televisió.
Als efectes del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les presents ajudes s'acullen al Reglament (CE) número 1998/2006, de la Comissió, de 15 de desembre de 2006, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L núm. 379, de 28.12.2006), pel qual estan exemptes del deure de notificació o comunicació prèvia a la Comissió Europea. Així mateix, segons l'article 1.1 del Reglament (CE) número 1998/2006, de la Comissió, estes ajudes al sector audiovisual no estan entre les excloses del seu àmbit d'aplicació.
En conseqüència, resolc:
Primer
Convocar, per a l'exercici 2012, subvencions dirigides a les xicotetes i mitjanes empreses del sector audiovisual valencià per a la producció de programes seriats de televisió i aprovar les bases i el model d'instància pels quals es regix esta convocatòria, i que figuren com a annex I i II d'esta orde.
Segon
Estes subvencions seran finançades amb càrrec al capítol IV; secció 05, Presidència de la Generalitat; Servici 04, Secretaria Autonòmica de Presidència; Centre Gestor 06, Direcció General de Promoció Institucional; línia codi T4027000, «Ajudes a les xicotetes i mitjanes empreses del sector audiovisual de la Comunitat Valenciana per a la producció de programes de televisió»; programa 462.20, Promoció Institucional; del pressupost de la Generalitat per a l'exercici 2012, per una quantia màxima de cent noranta mil euros (190.000 euros).
Esta orde, que posa fi a la via administrativa, pot ser objecte d'un recurs potestativament en reposició, o bé directament s'hi pot interposar un recurs contenciós administratiu, en els terminis i davant dels òrgans que s'indiquen a continuació, però no es poden simultaniejar ambdós recursos; i sense perjuí que s'utilitze qualsevol altra via que es considere oportuna.
a) El recurs de reposició ha d'interposar-se davant del mateix òrgan que ha dictat l'acte, en el termini d'un mes comptat des de l'endemà del dia que es publique.
b) El recurs contenciós administratiu ha de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà del dia que es publique.
València, 8 de febrer de 2012
El conseller de Presidència,
JOSÉ CISCAR BOLUFER
ANNEX I
Bases reguladores de la convocatòria de subvencions dirigides a les xicotetes i mitjanes empreses del sector audiovisual de la Comunitat Valenciana per a la producció de programes seriats de televisió
Primera. Objecte de les subvencions
L'objecte d'estes bases és regular la concessió de subvencions que, en l'àmbit de les competències de la Conselleria de Presidència, es dirigixen a les xicotetes i mitjanes empreses del sector audiovisual valencià per a la producció de programes seriats de televisió que s'han de difondre en els mitjans audiovisuals, en Internet i en activitats d'interés social.
Segona. Destinataris de les subvencions
Podran sol·licitar estes subvencions, les xicotetes i mitjanes empreses del sector audiovisual que estiguen radicades a la Comunitat Valenciana, que desenrotllen o puguen desenrotllar activitats de producció de programes audiovisuals.
Als efectes d'esta resolució, es consideraran xicotetes i mitjanes empreses les definides en l'article 2 de l'annex I del Reglament (CE) 800/2008, de la Comissió, de 6 d'agost de 2008 (Reglament General d'Exempció per Categories, DOUE número L 214, de 9 d'agost de 2008):
«Efectius i límits financers que definixen les categories d'empreses:
1. La categoria de microempreses, xicotetes i mitjanes empreses (PIME) està constituïda per les empreses que ocupen menys de 250 persones i que tenen un volum de negocis anual que no excedix de 48.490.680 d'euros o un balanç general anual que no excedix de 18.212.782 d'euros.
2. En la categoria de les PIME, es definix una empresa xicoteta com una empresa que ocupa menys de 50 persones i que té un volum de negocis anual o un balanç general anual que no supera els 14.610.604 d'euros.
3. En la categoria de les PIME, es definix una microempresa com una empresa que ocupa menys de 10 persones i que té un volum de negocis anual o un balanç general anual que no supera els 2.000.000 d'euros».
Tercera. Activitats i gastos subvencionables
Els beneficiaris destinaran les subvencions exclusivament a atendre els gastos originats per la producció de programes seriats amb format televisiu tradicional i amb format televisiu IP, que tinguen una temàtica que contribuïsca a la promoció dels valors d'interés social, com ara: educació, sanitat, transport i comunicacions, ocupació i processos d'innovació, cohesió territorial de la Comunitat Valenciana, solidaritat i cooperació, joventut i qualsevol altra temàtica que contribuïsca al foment dels valors d'interés social.
Els gastos que podran ser subvencionats en virtut d'esta convocatòria són exclusivament els que es detallen a continuació, sempre que del contingut dels justificants de gastos es deduïsca que han sigut aplicats a la realització dels programes seriats:
1. Guió i format.
2. Músiques.
3. Escenografia.
4. Grafisme i informàtica.
5. Documentació.
6. Mitjans tècnics.
7. Equip artístic.
8. Equip tècnic.
9. Viatges i dietes imprescindibles per a la gravació del programa.
10. Estudis i sonorització.
11. Lloguer de maquinària i transports.
12. Pel·lícula i material magnètic.
13. Laboratoris.
En cap cas no podran subvencionar-se béns que, per la seua naturalesa o el seu alt valor econòmic, resulten inventariables.
Quarta. Caràcter de minimis de les ajudes
Estes ajudes tenen caràcter de minimis i estan subjectes al Reglament (CE) número 1998/2006, de la Comissió Europea. Per això l'import total concedit a una empresa determinada no serà superior a dos-cents mil euros (200.000 euros) durant qualsevol període de tres exercicis fiscals.
L'ajuda de minimis no s'acumularà amb cap ajuda corresponent als mateixos gastos subvencionables si esta acumulació comporta una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió Europea.
Quinta. Format
El programa haurà de presentar-se en dos formats:
1. Format televisiu tradicional.
El programa haurà de tindre una estructura seriada, amb un mínim de 25 minuts i un màxim de 55 minuts per cada capítol. El format d'imatge serà en 4:3.
El registre o suport de gravació serà en format professional, Betacam SX o DVCPRO i el format de lliurament del màster es farà en algun d'estos mateixos formats i a més en DVD-R amb format vídeo estàndard i, d'este últim format, es presentaran 30 còpies de cada capítol.
2. Format televisiu per a Internet (Televisió IP)
Els programes consistiran en una adaptació de cada un dels capítols del format televisiu tradicional, i tindran una duració màxima de 5 minuts.
El format d'imatge serà de 4:3 i l'extensió dels arxius informàtics serà en mp4 i wmv.
Els lliuraments es faran en format DVD-R i es presentaran 20 còpies de cada capítol.
En els dos formats assenyalats anteriorment, a més del contingut específic, cada capítol haurà de tindre una careta d'entrada amb el títol del programa i amb un tancament que incorpore el logotip de la Generalitat.
El programa estarà dirigit a tots els públics, amb un format nou, amb recursos i mitjans gràfics, haurà de ser atractiu, àgil, amé i de fàcil comprensió, i podrà realitzar-se en qualsevol de les llengües oficials de la Comunitat Valenciana.
Sexta. Quantia de la subvenció
1. Les empreses interessades podran presentar tantes sol·licituds de subvenció com programes pels quals opten a ser subvencionades, però una empresa no podrà obtindre més que una subvenció i per un únic programa. La quantia màxima de cada subvenció no podrà superar els 63.333,33 euros i, en no cap cas, haurà de superar el cost de producció del programa.
2. La subvenció serà compatible amb qualssevol altres subvencions que consistisquen en la recepció de fons pels beneficiaris procedents de qualssevol administracions o ens públics o privats, llevat del cas que la finalitat de la subvenció coincidisca amb la de la present convocatòria.
Sèptima. Drets d'emissió
L'emissió dels programes de televisió subvencionats podrà efectuar-se en aquells canals que establisca una comissió creada a l'efecte. La comercialització dels formats subvencionats estarà subjecta a l'autorització prèvia de l'esmentada comissió.
Els membres de la comissió seran nomenats, en nombre de tres, per la secretària autonòmica de Presidència. Respecte al seu funcionament, la comissió s'ajustarà a les previsions que establixen per als òrgans col·legiats els articles 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els títols de crèdit de les produccions que hagen rebut subvencions hauran de fer constar sempre i en qualsevol emissió, de forma visible i destacada, que han sigut subvencionades per la Generalitat.
Així mateix, els beneficiaris de les subvencions s'obliguen a assumir les responsabilitats que puguen resultar de la utilització de les imatges i altres elements creatius aportats en la realització del programa, que puguen derivar-se d'eventuals drets de la propietat intel·lectual, industrial o de marques, la titularitat dels quals corresponga a terceres persones o entitats alienes a estes subvencions.
Octava. Instàncies i documentació
La sol·licitud de subvenció es presentarà en un imprés normalitzat, segons el model adjunt, acompanyada de la documentació següent:
a) Memòria resum explicativa del programa.
b) Currículum de l'empresa sol·licitant.
c) Memòria explicativa dels procediments per a l'adaptació del programa al format televisiu IP, amb la distinció de les especificacions tècniques i les relatives al contingut.
d) Guió i/o escaleta d'un dels programes.
e) Sinopsi de cada un dels capítols del programa seriat (màxim 20 línies).
f) Pressupost del projecte.
g) Documents que acrediten la personalitat i la capacitat d'obrar de l'empresa sol·licitant. En el cas de les persones jurídiques, s'acreditarà amb l'escriptura de constitució de la societat. En el cas de les persones físiques, la comprovació directa de les dades d'identificació (DNI) podrà ser demanada per l'administració sempre que s'autoritze expressament en la sol·licitud, d'acord amb el Decret 165/2010, de 8 d'octubre, del Consell, pel qual s'establixen les mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, la persona sol·licitant podrà optar per no subscriure l'autorització corresponent a l'administració, cosa que comportarà que quedarà obligada a presentar una còpia compulsada del DNI.
h) Alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com l'últim rebut del pagament o, si pertoca, l'acreditació o declaració responsable d'estar exempta del pagament de l'impost esmentat.
i) Fotocòpia compulsada de l'escriptura de poder en el cas que el sol·licitant actue en nom d'un tercer.
j) Declaració responsable, subscrita pel representant de la societat que complix els requisits establits que cataloguen l'empresa com a xicoteta i mitjana empresa, segons el Reglament (CE) 800/2008, de la Comissió, de 6 d'agost de 2008 (Reglament General d'Exempció per Categories, DOUE número L 214, de 9 d'agost de 2008).
k) L'empresa sol·licitant haurà d'estar al corrent en el compliment de les obligacions tributàries i amb la Seguretat Social, de conformitat amb el que establix l'article 14.1.e de la Llei 38/2003, General de Subvencions. Sense perjuí del que disposa la base dotzena, 1, e, les empreses sol·licitants hauran d'adjuntar una declaració responsable d'estar al corrent en estes obligacions.
l) Declaració responsable, o realitzada per qualsevol dels mitjans disposats en l'article 13.7 de la Llei 38/2003, General de Subvencions, de no incórrer en cap de les circumstàncies previstes en els articles 13.2 i 13.3 de la norma esmentada.
m) Declaració responsable subscrita pel representant de la societat que acredite no haver rebut ajudes, per a qualsevol finalitat, durant els dos exercicis fiscals anteriors i durant l'exercici fiscal en curs, per un import global superior a dos-cents mil euros (200.000 euros).
n) En compliment del que disposa l'article 2.5 del Reglament (CE) número 1998/2006, de la Comissió Europea, i a fi de comprovar que no se sobrepassen els límits que s'hi establixen, s'exigirà com a requisit indispensable per a optar a estes ajudes una declaració responsable relativa a les ajudes rebudes de qualsevol administració pública per als mateixos gastos subvencionables.
o) Declaració responsable de complir la normativa sobre integració laboral de persones amb discapacitat o, si fa el cas, l'exempció d'esta obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOCV número 4479, de 11.04.2003), i el Decret 279/2004, de 17 de desembre, del Consell de la Generalitat, pel qual es regulen les mesures en els procediments de contractació administrativa i de concessió de subvencions per a el foment de l'ocupació de les persones amb discapacitat.
p) Així mateix, hauran de presentar una declaració responsable relativa a les subvencions rebudes per a la mateixa finalitat, de qualsevol altra administració o ens públic o privat.
Novena. Termini i lloc de presentació
Les instàncies, junt amb la documentació requerida en l'article anterior, s'hauran de presentar en el termini de 20 dies hàbils comptats des de l'endemà de la publicació d'estes bases en el Diari Oficial de la Comunitat Valenciana.
Les instàncies es presentaran preferentment al Registre General de la Conselleria de Presidència, siti al carrer dels Juristes, 10, 46649 València, encara que les persones sol·licitants podran utilitzar qualsevol de les formes que disposa l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992).
Déu. Comissió avaluadora
La valoració de les sol·licituds serà realitzada per una comissió, constituïda pels membres següents:
Presidència: la persona titular de la Direcció General de Promoció Institucional, o persona que designe per a substituir-la.
Secretaria: la persona titular de la direcció del Servici de Publicitat i Gestió, o persona que designe per a substituir-la.
Vocals: dos representants de l'administració i dos proposats per la Direcció General de RTVV.
Els criteris de valoració seran els següents:
1. Qualitat artística i tècnica, dinamisme en les imatges i elements que ho facen atractiu, originalitat i interés formatiu i informatiu del projecte, màxim 40 punts.
2. Contribució al coneixement i difusió de l'activitat realitzada per la Generalitat en relació amb el foment dels diversos aspectes (socials, econòmics, educatius, i culturals) que redunden en benefici de la societat valenciana, màxim 25 punts.
3. Qualitat i originalitat de la proposta relativa a l'adaptació del programa al format televisiu IP, màxim 25 punts.
4. Realització del rodatge dels programes a la Comunitat Valenciana, llevat que es justifique documentalment que per necessitats del guió es requerisquen altres localitzacions, màxim 10 punts.
Onze. Termini per a resoldre i notificar
La comissió avaluadora elevarà la proposta corresponent de resolució al conseller de Presidència, qui resoldrà el que corresponga.
La resolució es dictarà i notificarà en el termini màxim de tres mesos comptats des de l'endemà de la publicació en el Diari Oficial de la Comunitat Valenciana d'esta convocatòria i serà notificada a les persones interessades, segons el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si transcorre el termini assenyalat en el paràgraf anterior sense que s'haja notificat una resolució expressa, hauran d'entendre's desestimades per silenci administratiu les sol·licituds presentades, d'acord amb l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
Així mateix, en virtut de l'article 18 de la Llei 38/2003, General de Subvencions, la resolució de concessió de la subvenció serà publicada en el Diari Oficial de la Comunitat Valenciana, sense perjuí de la notificació personal a cada una de les persones interessades.
Dotze. Obligacions dels beneficiaris
1. Els beneficiaris de les subvencions tindran les obligacions següents:
a) Complir l'objectiu, executar el projecte i realitzar l'activitat que fonamenta la concessió de la subvenció.
b) Justificar davant de la Conselleria de Presidència el compliment dels requisits i condicions establits en esta convocatòria, i també la realització de l'activitat i el compliment de la finalitat que determinen la concessió de la subvenció.
c) Sotmetre's a les actuacions de comprovació que efectue la Conselleria de Presidència, i també a qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la documentació que li siga requerida en l'exercici de les actuacions anteriors.
d) Comunicar a la Conselleria de Presidència l'obtenció d'altres subvencions, ingressos o recursos que financen les activitats subvencionades. Esta comunicació haurà d'efectuar-se tan prompte com se'n tinga coneixement i, en tot cas, amb anterioritat a la justificació de l'aplicació donada als fons percebuts.
e) Els beneficiaris hauran d'estar al corrent de les seues obligacions tributàries, estatals i autonòmiques, i del pagament de les quotes de la Seguretat Social. Els certificats d'estar al corrent de les obligacions tributàries, estatal i autonòmica, i amb la Seguretat Social podran ser demanats per l'administració directament a l'Agència Estatal d'Administració Tributària, a la Conselleria d'Economia, Hisenda i Ocupació i a la Tresoreria General de la Seguretat Social, respectivament, sempre que s'autoritze expressament en la sol·licitud, d'acord amb el Decret 165/2010, de 8 d'octubre, del Consell, pel qual s'establixen les mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, l'empresa sol·licitant podrà optar per no subscriure l'autorització corresponent a l'administració, cosa que comportarà obligar-se a presentar els tres certificats. L'administració podrà demanar els certificats d'estar al corrent fins al moment de la justificació total de les ajudes, si així es va autoritzar expressament en el moment de la sol·licitud. Altrament, estaran obligats a renovar els certificats en cas que estos caduquen.
f) Disposar dels llibres comptables, registres diligenciats i la resta de documents auditats degudament en els termes exigits per la legislació mercantil i sectorial aplicable al beneficiari en cada cas, i també de tots els estats comptables i registres específics que siguen exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.
g) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.
h) Donar la publicitat adequada del caràcter públic del finançament del programa de televisió.
i) Reintegrar els fons percebuts en els supòsits que disposa l'article 37 de la Llei 38/2003, de 17 de novembre, General de Subvencions.
2. L'incompliment de les obligacions anteriors comportarà l'exigència de les responsabilitats que corresponguen d'acord amb la legislació vigent i, de forma especial, amb els preceptes declarats bàsics del títol IV de la Llei 38/2003, General de Subvencions.
3. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per altres administracions o ens públics o privats que siguen coincidents amb l'objecte d'esta convocatòria, podrà comportar la modificació de la resolució de concessió.
Tretze. Justificació i pagament de la subvenció
1. Per al cobrament de les subvencions, l'entitat beneficiària haurà de presentar una memòria descriptiva de les activitats exercides junt amb les factures o justificants de pagament. Esta justificació es farà aportant els documents o factures que acrediten el gasto realitzat per les activitats que s'esmenten en estes bases reguladores i estarà subjecta, en tot cas, al que disposa l'article 30 de la Llei 38/2003, de 17 de novembre, General de Subvencions.
2. Les factures o justificants presentats hauran de ser documents originals, i seran emesos a nom de l'entitat subvencionada.
3. Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribuïx i la retenció corresponent a l'IRPF, així com les dades de l'entitat.
4. Si dels justificants de gastos presentats resulta un import inferior a la subvenció concedida, es procedirà, amb el tràmit previ d'audiència, a la reducció automàtica de la subvenció en la quantia necessària perquè la subvenció no excedisca del gasto justificat.
5. L'entitat beneficiària haurà de presentar la documentació indicada en els números anteriors, abans del dia 1 de desembre de 2012.
6. La subvenció, una vegada concedida, podrà fer-se efectiva d'acord amb el que disposa l'article 47 bis del Text Refós de la Llei d'Hisenda Pública de la Generalitat; és a dir: fins al 40% de la subvenció podrà lliurar-se immediatament una vegada concedida, fins a un 20% s'abonarà després de l'aportació i comprovació de la documentació justificativa d'haver aplicat de manera efectiva i correcta la suma lliurada a l'actuació objecte de la subvenció, i la resta serà abonada per la Generalitat una vegada que el beneficiari justifique el compliment de l'objecte de la subvenció.
7. En el cas que es realitzen les bestretes de pagament previstes en l'apartat anterior, estes hauran de garantir-se mitjançant un aval bancari per l'import de la quantitat anticipada.
Catorze. Preferència en la concessió de les subvencions
1. En compliment del que disposa l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat, tindran preferència en la concessió de la subvenció, en cas d'empat de les millors proposicions en la puntuació final obtinguda pels sol·licitants, aquelles empreses que acrediten, amb anterioritat a la publicació de les presents bases, ocupar un major percentatge de treballadors discapacitats en relació amb les respectives plantilles, o bé es comprometen a contractar un percentatge major de treballadors discapacitats durant l'àmbit temporal de la subvenció.
La preferència serà aplicable en qualsevol de les situacions següents:
a) Empreses que, comptant amb menys de 50 treballadors i no tenint obligació legal de contractar treballadors discapacitats, acrediten tindre en la plantilla treballadors discapacitats.
b) Empreses que, comptant amb 50 o més treballadors i tenint l'obligació legal establida en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la plantilla un percentatge major de treballadors discapacitats que el que disposa la legislació vigent.
2. Quan no siga possible la incorporació de treballadors discapacitats a les empreses sol·licitants, per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als requeriments d'esta i concloure-la amb resultat negatiu, la concessió s'efectuarà a l'empresa que acredite un increment en les quotes previstes en la normativa vigent per a les mesures alternatives a la contractació de treballadors discapacitats, amb anterioritat a la publicació de la subvenció, o bé durant l'àmbit temporal de la subvenció.
3. L'acreditació de les contractacions esmentades de treballadors discapacitats o l'increment de quotes es realitzara per mitjà d'una declaració responsable del sol·licitant, sense perjuí de les facultats de la Generalitat de comprovar la validesa d'esta declaració en qualsevol moment; l'efectivitat de la subvenció quedarà condicionada al compliment del que preveu la declaració responsable.
Quinze. Normativa aplicable amb caràcter supletori
Estes bases estaran subjectes, en tot cas, al que disposen els articles de caràcter bàsic de la Llei 38/2003, de 17 de novembre, General de Subvencions, així com el reglament que la desplega, aprovat pel Reial Decret 887/2006, de 21 de juliol, i a les previsions del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, que no estiguen en contradicció amb aquella, i per la normativa de desplegament i la resta de normes legals i reglamentàries que els siguen aplicables.
En tot cas, s'aplicarà amb caràcter supletori el que disposen els articles de caràcter no bàsic de la Llei 38/2003, de 17 de novembre, General de Subvencions.